QETELLONG, Petrose, Jakobo le Johanne hammoho le Andrease, ba ile ba ba bang le Monghali oa bona. Seo Jesu a neng a ile a se bua pejana mabapi le ho timetsoa ha tempele se ne se ba imetse likelellong. (Mar. 13:1-4) Kahoo, ba ile ba mo botsa ba re: “Re bolelle, Lintho tsee li tla etsahala neng, ’me pontšo e tla ba efe ea ho ba teng ha hao le ea qetello ea tsamaiso ea lintho?” (Mat. 24:1-3) Jesu o ile a qala ho ba bolella ka liketsahalo kapa maemo a neng a tla tlisa liphetoho tse khōlō bophelong a be a tšoaee matsatsi a ho qetela a tsamaiso e khopo ea lintho ea Satane. Ho na le ketsahalo eo e tlamehang ebe e ile ea khahla barutuoa ba Jesu. Ka mor’a hore a bue ka lintho tse nyahamisang tse kang lintoa, khaello ea lijo le ho eketseha ha tlōlo ea molao, Jesu o ile a bolela hore ho na le ntho e ’ngoe e molemo e neng e tla tšoaea matsatsi a ho qetela. O ile a re: “Litaba tsena tse molemo tsa ’muso li tla boleloa lefatšeng lohle leo ho ahiloeng ho lona hore e be bopaki ho lichaba tsohle; joale e ntan’o ba hona bofelo bo tla tla.”—Mat. 24:7-14.